CELEX: 32019D0385
Language: hu
Date: 2019-03-04 00:00:00
Title: A Tanács (EU) 2019/385 határozata (2019. március 4.) az Európai Unió és az Elefántcsontparti Köztársaság közötti halászati partnerségi megállapodás végrehajtásáról szóló jegyzőkönyv (2018–2024) megkötéséről

12.3.2019   
               
               
                  HU
               
               
                  Az Európai Unió Hivatalos Lapja
               
               
                  L 70/1
               
            
         A TANÁCS (EU) 2019/385 HATÁROZATA
         (2019. március 4.)
         az Európai Unió és az Elefántcsontparti Köztársaság közötti halászati partnerségi megállapodás végrehajtásáról szóló jegyzőkönyv (2018–2024) megkötéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 43. cikkére, összefüggésben annak 218. cikke (6) bekezdésének a) és v) pontjával valamint 218. cikkének (7) bekezdésével,
         tekintettel az Európai Bizottság javaslatára,
         tekintettel az Európai Parlament egyetértésére (1),
         mivel:
         
                     (1)
                  
                  
                     A Tanács 2008. március 17-én elfogadta az Elefántcsontparti Köztársaság és az Európai Közösség közötti halászati partnerségi megállapodás (2) (a továbbiakban: a megállapodás) megkötéséről szóló 242/2008/EK tanácsi rendeletet (3). A megállapodás hallgatólagosan meghosszabbodott és továbbra is hatályos.
                  
               
                     (2)
                  
                  
                     A megállapodás utolsó jegyzőkönyve 2018. június 30-án hatályát vesztette.
                  
               
                     (3)
                  
                  
                     A Bizottság az Unió nevében tárgyalásokat folytatott a megállapodás végrehajtásáról szóló új jegyzőkönyvről (a továbbiakban: a jegyzőkönyv). A jegyzőkönyvet 2018. március 16-án parafálták.
                  
               
                     (4)
                  
                  
                     Az (EU) 2018/1069 tanácsi határozattal (4) összhangban a jegyzőkönyvet – figyelemmel annak későbbi megkötésére – 2018. augusztus 1-jén aláírták.
                  
               
                     (5)
                  
                  
                     A jegyzőkönyvet aláírásának napjától ideiglenesen alkalmazzák.
                  
               
                     (6)
                  
                  
                     A jegyzőkönyv célja annak lehetővé tétele az Unió és az Elefántcsontparti Köztársaság (a továbbiakban: Elefántcsontpart) számára, hogy szorosabban együttműködjenek a fenntartható halászati politika előmozdításában, az elefántcsontparti vizeken a halászati erőforrások felelősségteljes kiaknázásában, és Elefántcsontpartnak az ország kék gazdaságának fejlesztésére irányuló erőfeszítéseiben.
                  
               
                     (7)
                  
                  
                     A jegyzőkönyvet jóvá kell hagyni.
                  
               
                     (8)
                  
                  
                     A megállapodás 9. cikke létrehozza a vegyes bizottságot, amelynek feladata a megállapodás végrehajtásának figyelemmel kísérése. A vegyes bizottság továbbá a jegyzőkönyv 5. cikkének 4. bekezdésével, 6. cikkével és 7. cikkével összhangban jóváhagyhatja a jegyzőkönyv bizonyos módosításait. Ezen módosítások jóváhagyásának elősegítése érdekében a Bizottságot fel kell hatalmazni arra, hogy meghatározott feltételek mellett az említett módosításokat egyszerűsített eljárás keretében hagyja jóvá,
                  
               ELFOGADTA EZT A HATÁROZATOT:
         
            1. cikk
            Az Európai Unió és az Elefántcsontparti Köztársaság közötti halászati partnerségi megállapodás végrehajtásáról szóló jegyzőkönyvet (2018–2024) a Tanács az Unió nevében jóváhagyja (5).
         
         
            2. cikk
            A jegyzőkönyv 14. cikkében előírt értesítést az Unió nevében a Tanács elnöke teszi meg.
         
         
            3. cikk
            Az e határozat mellékletében foglalt rendelkezésekre és feltételekre figyelemmel, a Bizottság felhatalmazást kap arra, hogy az Unió nevében jóváhagyja a jegyzőkönyvnek a vegyes bizottság által elfogadott módosításait.
         
         
            4. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2019. március 4-én.
            
               
                  a Tanács részéről
               
               
                  az elnök
               
               A. ANTON
            
         
         
            (1)  2019. február 12-i egyetértés (a Hivatalos Lapban még nem tették közzé).
         
            (2)  HL L 48., 2008.2.22., 41. o.
         
         
            (3)  A Tanács 242/2008/EK rendelete (2008. március 17.) az Európai Közösség és az Elefántcsontparti Köztársaság közötti halászati partnerségi megállapodás megkötéséről (HL L 75., 2008.3.18., 51. o.).
         
            (4)  A Tanács (EU) 2018/1069 határozata (2018. július 26.) az Európai Unió és az Elefántcsontparti Köztársaság közötti halászati partnerségi megállapodás végrehajtásáról szóló jegyzőkönyv (2018–2024) Unió nevében történő aláírásáról és ideiglenes alkalmazásáról (HL L 194., 2018.7.31., 1. o.).
         
            (5)  A jegyzőkönyvet a HL L 194., 2018.7.31., 3. oldalán hirdették ki az aláírásról szóló határozattal együtt.
      
      
         
            MELLÉKLET
            
               AZ UNIÓ ÁLLÁSPONTJÁNAK A VEGYES BIZOTTSÁGBAN TÖRTÉNŐ MEGHATÁROZÁSÁRA VONATKOZÓ FELHATALMAZÁS HATÁLYA ÉS AZ EHHEZ KAPCSOLÓDÓ ELJÁRÁS
            
            
                     
                        1.
                     
                     
                        A Bizottság felhatalmazást kap arra, hogy tárgyalásokat folytasson az Elefántcsontparti Köztársasággal és – adott esetben és a 3. pontjnak megfelelően – megállapodjon a jegyzőkönyvnek a következő kérdések tekintetében történő módosításáról:
                        
                                    a)
                                 
                                 
                                    a halászati lehetőségek és a kapcsolódó rendelkezések felülvizsgálata a jegyzőkönyv 6. és 7. cikkével összhangban;
                                 
                              
                                    b)
                                 
                                 
                                    az ágazati támogatás végrehajtási szabályainak kiigazítása a jegyzőkönyv 6. cikkével összhangban;
                                 
                              
                                    c)
                                 
                                 
                                    a vegyes bizottság hatáskörébe tartozó irányítási intézkedések a jegyzőkönyv 5. cikkének 4. bekezdésével összhangban.
                                 
                              
                  
                     
                        2.
                     
                     
                        A megállapodás keretében létrehozott vegyes bizottságban az Unió:
                        
                                    a)
                                 
                                 
                                    a közös halászati politika keretében kitűzött uniós célkitűzésekkel összhangban lép fel;
                                 
                              
                                    b)
                                 
                                 
                                    olyan álláspontokat mozdít elő, amelyek összhangban állnak a regionális halászati gazdálkodási szervezetek által elfogadott vonatkozó szabályokkal és figyelembe veszik a parti államok által folytatott közös gazdálkodást.
                                 
                              
                  
                     
                        3.
                     
                     
                        Amikor a vegyes bizottság ülésén egy, a jegyzőkönyvnek az 1. pontban említett módosításairól szóló határozat elfogadására kerül sor, meg kell tenni a szükséges lépéseket annak biztosítása érdekében, hogy az Unió nevében kifejtett álláspont figyelembe vegye a Bizottsághoz eljuttatott legfrissebb statisztikai, biológiai és egyéb releváns információkat.
                        Ebből a célból és a fenti információk alapján, a Bizottság szolgálatai – elegendő idővel a vegyes bizottság adott ülése előtt – megküldik az Unió javasolt álláspontjának részleteit rögzítő dokumentumot a Tanácsnak vagy a Tanács előkészítő szerveinek vizsgálat és jóváhagyás céljából.
                     
                  
                     
                        4.
                     
                     
                        Az 1. (a) pontban említett kérdések tekintetében a tervezett uniós álláspontot a Tanácsnak minősített többséggel kell jóváhagynia. Más esetekben az előkészítő dokumentumban megfogalmazott tervezett uniós álláspontot elfogadottnak kell tekinteni, kivéve, ha az ellen a blokkoló kisebbségnek megfelelő számú tagállam kifogást emel a Tanács előkészítő szervének valamely ülésén vagy az előkészítő dokumentum kézhezvételétől számított 20 napon belül, attól függően, hogy melyik következik be hamarabb. Ilyen kifogás esetén az ügyet a Tanács elé kell terjeszteni.
                     
                  
                     
                        5.
                     
                     
                        Amennyiben későbbi, többek között a helyszínen sorra kerülő ülések során nem lehetséges úgy megállapodni, hogy az uniós álláspont figyelembe vegye az új elemeket, a kérdést a Tanács vagy előkészítői szervei elé kell utalni.
                     
                  
                     
                        6.
                     
                     
                        A Bizottság felkérést kap arra, hogy kellő időben tegye meg a vegyes bizottság határozatának nyomán szükségessé váló lépéseket, adott esetben beleértve az adott határozatnak az Európai Unió Hivatalos Lapjában történő kihirdetését, valamint az adott határozat végrehajtásához szükséges bármely javaslat benyújtását is.